P6_TA(2006)0271

Finantsinstrumentide turgude direktiivi rakendusmeetmete eelnõu

Euroopa Parlamendi resolutsioon finantsinstrumentide turgude direktiivi rakendusmeetmete eelnõu kohta

Euroopa Parlament,

- võttes arvesse komisjoni 6. veebruaril 2006 määruse eelnõu ja komisjoni direktiivi eelnõu, millega rakendatakse direktiivi 2004/39/EÜ [1] (vastavalt rakendusdirektiivi eelnõu ja rakendusmääruse eelnõu);

- võttes arvesse Euroopa Parlamendile pärast 6. veebruari 2006 esitatud mitteametlikke eelnõusid eelpool nimetatud rakendusmeetmete kohta;

- võttes arvesse nõukogu 28. juuni 1999. aasta otsust 1999/468/EÜ, millega kehtestatakse komisjoni rakendusvolituste kasutamise menetlused [2];

- võttes arvesse komisjoni president Romano Prodi 5. veebruaril 2002. aastal Euroopa Parlamendile tehtud avaldust [3];

- võttes arvesse oma 5. veebruari 2002. aasta resolutsiooni finantsteenuseid reguleerivate õigusaktide rakendamise kohta [4];

- võttes arvesse direktiivi 2004/39/EÜ artiklit 64, mis sisaldab sätet "aegumisklausli" kohta;

- võttes arvesse Euroopa Parlamendi majandus- ja rahanduskomisjoni 30. mail 2006 heaks kiidetud parandusettepanekuid rakendusdirektiivi eelnõu ja rakendusmääruse eelnõu kohta;

- võttes arvesse nimetatud parandusettepanekuid puudutavat komisjoni vastust, mis edastati Euroopa Parlamendile 9. juunil 2006 raportöörile ning vastutava komisjoni esinaisele adresseeritud kirjas;

- võttes arvesse Euroopa väärtpaberikomitee 8.- 9. juunil 2006 toimunud kohtumise tulemusi;

- võttes arvesse 5. mai 2006 toimunud majandus- ja rahandusministrite nõukogu järeldusi, milles rõhutati järelevalve, koordineerimise ja lähendamise olulisust ELis;

- võttes arvesse kodukorra artiklit 81 ja artikli 103 lõiget 2,

A. arvestades, et direktiivi 2004/39/EÜ õiguslik alus on EÜ asutamislepingu artikkel 47, mis ei sõnaselgelt ei volita rakendamismeetmeid võtma; arvestades, et finantsturgude võrdsemate tegutsemistingimuste parema reguleerimise ja kohaldamise nimel toetab Euroopa Parlament rakendamismeetmete võtmist,

1. palub komisjonil võtta hoolikalt arvesse talle direktiiviga 2004/39/EÜ antud rakendusvolituste kasutamise piire kooskõlas EÜ asutamislepingu asjakohaste sätetega, et tagada finantsturgudel osalejatele õiguskindlus;

2. juhib tähelepanu asjaolule, et rakendusmeetmed on toimiv lahendus nende eesmärkide saavutamisel, mis on seotud investeerimisühingutele ja muudele kauplemiskohtadele kehtestatud organisatsiooniliste nõuete parandamisega, samuti tõhusate, läbipaistvate ja kindlatele finantsturgudega Euroopa Liidus;

3. rõhutab, et Euroopa Parlamendi tegevus alates rakendusmeetmete avaldamisest on juhitud vajadusest austada neid õigussätteid, mille eesmärk on saavutada tasakaalustatud tulemus konkurentsi ja turu läbipaistvuse, sidusrühmade (aktsionärid, emitendid ja kasutajad), reguleerivate asutuste ja demokraatlikult valitud esindajate vahel;

4. väljendab heameelt valmisoleku üle, mida komisjon on näidanud koostöös Euroopa Parlamendiga kõikide poolte jaoks parima lahenduse leidmisel; meenutab, et Euroopa Parlamenti tuleb kaasata ja teda teavitada komiteede töö kõige varasematest staadiumitest alates;

5. märgib, et rakendusmeetmete vastuvõtmise menetlus on peaaegu pretsedenditu ning kaldub kõrvale EÜ õigusaktide tavapärasest välja töötamisest; rõhutab seetõttu vajadust saavutada vastastikune rahuldav tulemus kõikide asjaomaste institutsioonide jaoks institutsioonidevaheliste suhete positiivses suunas arendamise nimel;

6. märgib, et siseturu ja teenuste volinik Charlie McCreevy nentis oma 23. märtsi 2006. aasta vastutava komisjoni esinaisele saadetud kirjas, et komisjoni taustamärkused rakendusmeetmete kohta on "komisjoni teenistuste lihtne, ainult arutlusteks mõeldud töödokument. Tegemist ei ole mingil juhul ametlike meetmete eelnõu muudatusettepanekutega"; on seepärast arvamusel, et taustamärkused ei saa lisada uusi tingimusi rakendusmeetmetes sätestatule;

7. rõhutab, et hoolimata üldisest koostööaltist lähenemisest ELi institutsioonide hulgas esineb struktuurilisi puudujääke komisjonile õigusloomealaste volituste andmise viisis, mis võib ohustada olulise määruse nagu rakendusmeetmete väljundit;

8. väljendab oma soovi jätkata institutsioonidevaheliste suhete toimimise parandamist kõikides poliitikavaldkondades ning eriti Lamfalussy protsessi raames, et leida kauakestev ja vastastikune rahuldav lahendus, mis seab Euroopa Parlamendi õigusloomealaste volituste tühistamisel nõukoguga võrdsele alusele;

9. on arvamusel, et direktiivi 2004/39/EÜ vastuvõtmismenetluse kaasotsustusmenetlusega lõpuleviimine annab Euroopa Parlamendile olulise rolli selle määratlemisel, millest peaks või ei peaks rakendusmeetmed koosnema; on arvamusel, et nõukogu otsus 1999/468/EÜ tagab Euroopa Parlamendile mitte ainult õiguse lükata tagasi rakendusmeetmete ettepaneku, kui see on tehtud ultra vires, vaid ka muuta seda kooskõlas selle aluseks oleva kaasotsustusvolitusega ning institutsioonidevaheliste suhete vaimuga, mida tuleb täielikult ja sügavalt austada;

10. märgib Euroopa väärtpaberituru reguleerijate komitee (CESR) rolli koondamise olulisust liikmesriikide reguleerijate tegevuse koordineerimisel, et edendada regulatiivset koondumist, olles Euroopa tasandil hädavajalik põhinõustaja tema pädevusse kuuluvates küsimustes;

11. märgib, et seepärast peaks koordinatsioonitegevus liikmesriikide reguleerijate vahel olema Euroopa väärtpaberituru reguleerijate komitees üldine arutlusobjekt; märgib, et see puudutab eeskätt järgmisi küsimusi:

- direktiivis 2004/39/EÜ nõutud ja kooskõlas rakendusmääruse eelnõu artikli 13 lõikega 1 liikmesriikide pädevate asutuste vahelise tehinguteabe vahetamise meetmete väljatöötamist ja kehtestamist,

- liikmesriikide pädevate asutuste piiritlemist ning nendevahelist arutelu kõige olulisemal turul, pidades silmas likviidsust või selle alternatiive, kooskõlas rakendusmääruse eelnõu artiklitega 8 ja 9 ning resolutsiooniga nendes küsimustes pädevate asutuste vahel võimalike konfliktide kohta;

12. rõhutab, et praeguses etapis puudub Euroopa väärtpaberituru reguleerijate komiteel oma tegevuse tõhusaks elluviimiseks tegevusvahendeid;

13. kutsub liikmesriike üles eraldama Euroopa väärtpaberituru reguleerijate komiteele vahendeid direktiivi 2004/39/EÜ ja selle rakendusmeetmete jõustamiseks;

14. kutsub liikmesriike üles tugevdama Euroopa väärtpaberituru reguleerijate komitee demokraatlikku vastutust, eriti Euroopa Parlamendi suunal;

15. on seisukohal, et praegusel juhul on rakendusmeetmed parim saavutatav tulemus kõikidele osapooltele;

16. kiidab rakendusmeetmed heaks;

17. teeb presidendile ülesandeks edastada käesolev resolutsioon nõukogule, komisjonile ja Euroopa väärtpaberituru reguleerijate komiteele.

[1] Euroopa Parlamendi ja nõukogu 21. aprilli 2004. aasta direktiiv 2004/39/EÜ finantsinstrumentide turgude kohta, millega muudetakse nõukogu direktiive 85/611/EMÜ ja 93/6/EMÜ ning Euroopa Parlamendi ja nõukogu direktiivi 2000/12/EÜ ja tunnistatakse kehtetuks nõukogu direktiiv 93/22/EMÜ (ELT L 145, 30.4.2004, lk 1). Direktiivi on viimati muudetud direktiiviga 2006/31/EÜ (ELT L 114, 27.4.2006, lk 60).

[2] EÜT L 184, 17.7.1999, lk 23.

[3] SPEECH/02/44.

[4] EÜT C 284 E, 21.11.2002, lk 115.

--------------------------------------------------